14 éves lányt futtatott egy banda Szegeden
Kerítés bűntette és más bűncselekmények megalapozott gyanúja miatt indítottak eljárást egy szegedi nő és három társa ellen, akik egy 14 éves hódmezővásárhelyi lányt prostitúcióra vettek rá.
A Csongrád megyei rendőrség információi szerint 2018. április 28-án a fiatal lányt a nő egyik társa randevú ürügyén egy szegedi lakásba invitálta. Ott kábítószert adtak neki és annak hatása alatt a sértettet prostitúcióra bírták rá. A tevékenységből származó bevételt elvették tőle. A nyomozás megállapította, hogy a 22 éves gyanúsított és fiatalkorú társai egy másik szegedi lakásban is dolgoztattak. Az ott lévő másik nő szolgáltatásait hónapokig kínálták az interneten, majd az ebből származó pénz nagy részét szintén elvették. A Csongrád Megyei Rendőr-főkapitányság nyomozói 2019. január 9-én a 22 éves R. Editet Budapesten, míg fiatalkorú társait Sándorfalván és Hódmezővásárhelyen elfogták, előállították és őrizetbe vették. Ellenük tizennyolcadik életévét be nem töltött személy sérelmére elkövetett kerítés bűntette és más bűncselekmények megalapozott gyanúja miatt indult eljárás. A rendőrök előterjesztést tettek az illetékes ügyészségen letartóztatásuk indítványozására.
Tisztázatlan körülmények között ütötte el a nőt a kamionos.
Egy kamion elütött egy gyalogost Debrecen külterületén csütörtök délután 3 körül - írja a police.hu. Az elgázolt  85 éves nő olyan súlyos sérülést szenvedett, hogy a helyszínen életét vesztette.
A helyszínelés és a műszaki mentés idejére a 471-es számú út balesettel érintett szakaszát a rendőrök teljes szélességében lezárták, a forgalomkorlátozást este fél 7 előtt oldották fel.
Szikinger István már korábban is ellátta P. László védelmét, és ő az első olyan, akivel az első fokon életfogytiglanra ítélt férfi együttműködik.
Tavaly szeptemberben első fokon életfogytiglani fegyházbüntetésre ítélték P. Lászlót a Teréz körúti robbantás miatt, és miközben az ügyben a másodfokú tárgyalás időpontjának kitűzését várják, a 25 éves férfi lecserélte kirendelt védőjét. Jován Lászlót így P. László korábbi ügyvédje, Szikinger István váltja, aki a vádlott eddigi öt ügyvédje közül az első olyan, akivel hajlandó együttműködni.
A fejleményekről P. László édesapja nyilatkozott a 24.hu portálnak, és mint elmondta, Szikinger már járt is a fiánál, akinek szerinte "megjött a józan esze és kezd kitisztulni az agya." Az apa hozzátette, fia "tisztában van azzal, hogy milyen súlyos bűncselekménnyel vádolják. Nem beszélt a részletekről. Visszavonta a korábbi részleges beismerő vallomását és ehhez tartja is magát. Azt mondja, hogy manipuláció az egész ügylet, ami ellene folyik."
A vádirat szerint a P. László 2016. szeptember 24-én késő este Budapesten, a VI. kerületi Teréz körúton egy táskát tett a földre, a táskában robbanószerkezet és a robbanás hatását fokozó nagy mennyiségű szög volt. Amikor az arra haladó rendőrök a táska közvetlen közelébe értek, a vádlott távirányítással felrobbantotta a pokolgépet, hogy megölje a két járőrt és elvegye fegyvereiket. A detonáció során a két járőr súlyos, életveszélyes, míg egy járókelő nyolc napon belül gyógyuló sérüléseket szenvedett.
P. Lászlót emberölés kísérletében, robbanószerrel való visszaélésben és terrorcselekmény kísérletében is bűnösnek találta Kalina József bíró, ezért őt életfogytig tartó fegyházra ítélte első fokon azzal, hogy legkorábban 25 év múlva szabadulhat. Az ügyész a büntetés szigorításáért, a védelem pedig felmentésért, illetve a büntetés lényeges enyhítésért fellebbezett, ezért a döntés nem jogerős. A másodfokú tárgyalás kitűzése a nyár végére vagy kora őszre várható.
börtön Debrecen prostitúció halálos gázolás ügyvéd kényszerítés P.László Teréz körúti robbantás